สทนช. เร่ง รวบรวมข้อมูลสถานการณ์น้ำในอ่างเก็บน้ำทั้งประเทศ เพื่อเตรียมแผนรองรับปริมาณน้ำฝนและเติมน้ำในอ่างเก็บน้ำที่มีน้ำต่ำกว่าเกณฑ์
สทนช. เร่ง รวบรวมข้อมูลสถานการณ์น้ำในอ่างเก็บน้ำทั้งประเทศ เพื่อเตรียมแผนรองรับปริมาณน้ำฝนและเติมน้ำในอ่างเก็บน้ำที่มีน้ำต่ำกว่าเกณฑ์







นายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ (สทนช.) กล่าวภายหลังการประชุมคณะทำงานอำนวยการบริหารจัดการทรัพยากรน้ำ ครั้งที่ 5 ณ ห้องประชุมศูนย์ปฏิบัติการน้ำอัจฉริยะ ชั้น 3 กรมชลประทาน สามเสน ว่า ได้บูรณาการข้อมูลและวิเคราะห์สถานการณ์ร่วมกันแล้วเพื่อให้การคาดการณ์สภาพอากาศเป็นไปในทิศทางเดียวกัน ควบคู่กับ ให้สถาบันสารสนเทศทรัพยากรน้ำและการเกษตร (สสนก.) กรมอุตุนิยมวิทยา และ สำนักงานพัฒนาเทคโนโลยีอวกาศและภูมิสารสนเทศ (GISTDA ) เร่งจัดทำแผนที่พยากรณ์อากาศให้เป็นแผนที่ฉบับเดียวกัน (One Map) เพื่อให้ข้อมูลเป็นเอกภาพ ตรวจสอบระบบการตรวจสอบระบบโทรมาตรให้ใช้งานได้ และให้ติดตั้งระบบโทรมาตรวัดน้ำฝนบริเวณพื้นที่ต้นน้ำสำคัญในเขตอุทยานแห่งชาติโดยด่วน เช่น เขื่อนแก่งกระจาน เขื่อนขุนด่านปราการชล ส่วนที่มีอยู่แล้วต้องบำรุงรักษาให้สามารถใช้งานได้ตลอดเวลา ขณะที่สถานการณ์น้ำนั้น ที่ประชุมได้กำชับให้หน่วยงานที่รับผิดชอบคาดการณ์แนวโน้มสถานการณ์น้ำในอ่างเก็บน้ำขนาดใหญ่ 35 แห่ง และอ่างเก็บน้ำขนาดกลาง ที่มีความจุมากกว่า 50 ล้านลูกบาศก์เมตร โดยจะต้องคาดการปริมาณน้ำไหลเข้า และปริมาณน้ำไหลล้นทางระบายน้ำล้น  พร้อมทั้ง ให้เสนอแผนเผชิญเหตุภาวะวิกฤติ แผนระบายน้ำ แผนที่แสดงผลกระทบจากการระบายน้ำกรณีระบายน้ำปริมาณต่างๆ ให้บริหารจัดการน้ำอ่างเก็บน้ำที่มีความจุเกินร้อยละ 80  และมีระดับน้ำสูงกว่าเกณฑ์ควบคุมระดับน้ำในอ่างเก็บน้ำ  ด้วยการส่งเกณฑ์การควบคุมระดับน้ำอ่างเก็บน้ำขนาดใหญ่และขนาดกลางให้ สทนช.
 



ทั้งนี้ 


เลขาธิการ สทนช. กล่าวย้ำว่า แม้อ่างเก็บน้ำหลายแห่งจะมีปริมาณน้ำค่อนข้างมาก แต่พบหลายอ่างเก็บน้ำมีปริมาณค่อนข้างต่ำ โดยเฉพาะในพื้นที่ภาคตะวันออกเฉียงเหนือตอนใต้ จึงให้หน่วยงานที่เกี่ยวข้องเตรียมความพร้อมและมาตรการรับมือสถานการณ์น้ำน้อย และเตรียมการจัดทำแผนการส่งน้ำและการเพาะปลูกพืชฤดูแล้ง  ทั้งนี้ หากพบมีพื้นที่ที่จะเกิดภัยแล้ง หรือฝนทิ้งช่วงให้ดำเนินการช่วยเหลือเร่งด่วน เช่น การทำฝนเทียม ซึ่งให้กรมฝนหลวงและการบินเกษตร  ดำเนินการสำรวจหากพบพื้นที่ใดแห้งแล้งขอให้ทำฝนเทียมโดยไม่ต้องรอหน่วยงานร้องขอ